**Notă informativă**

**la proiectul hotărârii de Guvern pentru aprobarea Cerinţelor privind calitatea şi**

**comercializarea seminţelor de plante furajere, sfeclă furajeră și sfeclă de zahăr**

|  |
| --- |
| **1. Autorii proiectului** |
| Ministerul Agriculturii și Industriei Alimentare |
| **2. Condițiile ce au impus elaborarea proiectului de act normativ și finalitățile urmărite** |
| - Odată cu modificările operate în Directiva Consiliului 401 din 14 iunie 1966 privind comercializarea seminţelor de plante furajere, cât și Directiva 2002/54/CE a Consiliului din 13 iunie 2002 privind comercializarea seminţelor de sfeclă, prevederile cărora au fost transpuse parțial în Cerinţele privind calitatea şi comercializarea seminţelor de plante furajere, sfeclă furajeră și sfeclă de zahăr.  - În aceiași ordine de idei, riscul introducerii pe piața Republicii Moldova și comercializării seminţelor de plante furajere, sfeclă furajeră și sfeclă de zahăr de o calitate necorespunzătoare cerințelor comunitare.  Alinierea la standardele internaționale, îmbunătățirea competitivității și creșterea încrederii investitorilor și partenerilor comerciali internaționali;  Necesitatea reglementării culturii de sfeclă furajeră și de zahăr în Republica Moldova aliniate cu cerințele europene care nu reprezintă doar o simplă conformitate legală, ci oferă oportunități semnificative pentru dezvoltarea durabilă a sectorului agricol în țară.  În contextul problemei identificate, unele semințe disponibile pe piața din Republica Moldova pot prezenta discrepanțe în ceea ce privește calitatea și poate avea consecințe negative asupra producției agricole. Aceste discrepanțe pot apărea din diverse motive, inclusiv din cauza practicilor necorespunzătoare de producție sau manipulare, stocării inadecvate sau expunerii la condiții climatice nefavorabile. Mai mult decât atât, unele semințe pot să nu fie certificate corespunzător, ceea ce ridică întrebări cu privire la autenticitatea lor și la conformitatea cu standardele de calitate și siguranță. Astfel de probleme pot fi amplificate de lipsa unei reglementări adecvate sau de supraveghere insuficientă din partea autorităților competente. Consecințele utilizării semințelor de calitate inferioară sau necertificate pot include randamente scăzute ale culturilor, vulnerabilitate la boli și dăunători, precum și afectarea reputației producătorilor agricoli și a sectorului agricol în ansamblu.  În scopul prevenirii introducerii și comercializării semințelor de plante furajere cât și sfeclă furajeră și de zahăr care nu corespund standardelor de calitate și autenticitate cerute de Uniunea Europeană, Republica Moldova trebuie să întreprindă măsuri ferme pentru reglementarea și supravegherea adecvată a pieței de semințe. Aceste măsuri includ implementarea unor proceduri riguroase de certificare, monitorizarea și controlul eficient al producției, importului și comercializării de semințe.  Schimbarea situației curente este necesară, întrucât Hotărârea de Guvern nr. 836/2011, deși oferă parțial un cadru pentru aplicarea Directivelor UE, nu mai este în concordanță cu prevederile actuale, ca urmare a modificărilor aduse Directivelor relevante.  Conform datelor FAO, cererea pentru alimente la nivel mondial va creşte cu 70% pînă în anul 2050, respectiv, sectorul agricolar trebui să fie tratat, precum în UE, ca o prioritate-cheie de dezvoltare strategică pentru siguranța și securitatea alimentară, care direct depinde de calitatea, cantitatea și diversitatea seminţelor de plante furajere, sfeclă furajeră și sfeclă de zahăr, şi nu un indicator de subdezvoltare.  Având în vedere că cadrul normativ este un proces în evoluție continuă, cu scopul de a îmbunătăți condițiile de desfășurare a activităților pentru agenții economici, este necesară elaborarea unui cadru normativ robust. Prin urmare, ne propunem ca proiectul pe care urmează să-l promovăm să contribuie la organizarea eficientă a agenților economici implicați în producția și comercializarea semințelor de plante furajere. Însă, prevederile aplicabile trebuie să vizeze și asigurarea unui nivel înalt de protecție a consumatorului, facilitând achiziționarea de produse sigure și conforme cu așteptările în raport cu calitatea și prețul. Scopul este ca consumatorii să beneficieze de informații precise și corecte despre produsele pe care le achiziționează, oferindu-le astfel posibilitatea de a se proteja în procesul de achiziționare a produselor dorite.  Propunerea de separare a cerințelor pentru comercializarea semințelor de sfeclă furajeră și de zahăr de cerințele generale pentru comercializarea semințelor de plante furajere este crucială, având în vedere caracteristicile distincte ale acestor două culturi. Prin tratarea lor în hotărâri separate, se poate asigura o reglementare mai precisă și mai adaptată nevoilor specifice ale fiecărei culturi, simplificând totodată procesul de studiere a legislației în domeniu.  Această decizie permite o focalizare mai mare asupra particularităților de producție, comercializare și utilizare a semințelor de sfeclă furajeră și de zahăr, contribuind astfel la optimizarea procesului agricol și la îmbunătățirea calității și eficienței producției. Mai mult, separarea cerințelor poate facilita aplicarea și monitorizarea respectării normelor specifice pentru fiecare tip de cultură, sprijinind transparența și eficacitatea în sectorul agricol.  Într-un context similar, intenția de separare a cerințelor pentru comercializarea sfeclă furajeră și de zahăr are ca scop identificarea și abordarea unor categorii specifice de participanți din domeniul agricol, precum cultivatorii de sfeclă de zahăr și furajeră, și, ulterior, a procesatorilor acestor culturi. Această inițiativă legislativă își propune să reglementeze și să optimizeze aspecte esențiale ale producției și comercializării acestor culturi, în vederea satisfacerii atât a nevoilor producătorilor, cât și a celor din sectorul de procesare. Prin stabilirea standardelor și procedurilor clare, se urmărește să se sporească eficiența și competitivitatea întregului lanț de producție și comercializare, garantând, în același timp, calitatea și siguranța produselor în conformitate cu normele naționale și internaționale.  Companiile mari importă în mod direct semințe de plante furajere și semințe de sfeclă de zahăr și furajere din străinătate, beneficiind de acces la furnizor, având specialiști calificați în echipă. Astfel, aceste companii își doresc să inițieze afaceri cu un start corect, folosind semințe de performanță. În schimb, fermierii mici se confruntă cu dificultăți în accesarea acestor resurse, limitându-se la ceea ce găsesc local, adesea cu calitate îndoielnică, dat fiind lipsa alternativelor. Ca rezultat, ei sunt constrânși să planteze specii fără perspective mari, fără a putea exploata întregul potențial al culturilor.  Această situație evidențiază importanța esențială a unei intervenții calitative din partea tuturor actorilor implicați în dezvoltarea acestui sector. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Prezentul proiect are drept scop ajustarea cadrului normativ național, la cerințele și normele stabilite de către Uniunea Europeană, Republica Moldova, fiind cu statutul de țară-candidat.  Proiectul de Hotărâre de Guvern cu privire la aprobarea Cerinţele privind calitatea şi comercializarea seminţelor de plante furajere, sfeclă furajeră și sfeclă de zahăr transpune prevederile următoarelor Directive UE:   * Directiva Consiliului din 14 iunie 1966 privind comercializarea semințelor de plante furajere (66/401/CEE) CELEX: 01966L0401, publicat în Jurnalul Oficial JO P 125, 11.7.1966, p. 2298; * Directivei 2002/54/CE a Consiliului din 13 iunie 2002 privind comercializarea seminţelor de sfeclă, CELEX: 32002L0054, publicată în Jurnalul Oficial al Comunităţii Europene (JO L 193, 20 iulie 2002), pag.12-32),   În ordinea celor enunțate, proiectul este relevant în contextul parcursului European al Republicii Moldova și a progresului pe calea aderării la UE. |
| **4. Principalele prevederi ale proiectului și evidențierea elementelor noi** |
| Proiectul transpune următoarele directive în legislația națională, cu excepția unor norme de procedură aplicabile doar în interiorul comunității:   * Directiva Consiliului din 14 iunie 1966 privind comercializarea semințelor de plante furajere (66/401/CEE); * Directiva 2002/54/CE a Consiliului din 13 iunie 2002 privind comercializarea semințelor de sfeclă.   Principalele prevederi ale proiectului includ:   1. Stabilirea criteriilor de calitate pentru semințele de plante furajere, sfeclă de zahăr și furajeră, care includ aspecte precum gradul de puritate, viabilitatea, conținutul de substanțe active și alte caracteristici relevante pentru performanța culturilor. 2. Reglementarea semințelor de sfeclă de zahăr și furajeră printr-o nouă anexă la hotărârea complexă, conform standardelor europene. 3. Actualizarea procedurilor și cerințelor pentru certificarea și autorizarea semințelor de plante furajere, sfeclă de zahăr și furajeră, precum și stabilirea standardelor de control și inspecție. 4. Impunerea de cerințe privind etichetarea corectă a semințelor de plante furajere, sfeclă de zahăr și furajeră, care să includă furnizarea de informații esențiale pentru consumatori, cum ar fi specia și soiul semințelor, originea, conținutul de substanțe active și alte detalii relevante. 5. Instituirea unui sistem eficient de control și supraveghere a pieței pentru a asigura conformitatea cu cerințele legale și pentru a preveni practicile neloiale și frauduloase în comercializarea semințelor de plante furajere, sfeclă de zahăr și furajeră. 6. Delimitarea rolurilor și responsabilităților autorităților competente în implementarea și aplicarea cerințelor privind controlul și comercializarea semințelor de plante furajere, sfeclă de zahăr și furajeră, precum și stabilirea mecanismelor de cooperare și coordonare între acestea. 7. Adoptarea de norme conforme cu cele ale UE privind identificarea, înregistrarea, etichetarea și ambalarea. |
| **5. Fundamentarea economico-financiară** |
| Implementarea acestui proiect nu necesită alocarea resurselor financiare suplimentare de la bugetul de stat. |
| **6. Modul de încorporare a actului în cadrul normativ în vigoare** |
| Proiectul nu prevede introducerea modificărilor în alte acte normative. |
| **7. Avizarea și consultarea publică a proiectului** |
|  |
| **8. Constatările expertizei anticorupție** |
| În temeiul art. 34 și 35 din Legea nr. 100/2017 cu privire la actele normative, proiectul urmează a fi supus expertizei anticorupție, care va fi efectuată de către Centrul Național Anticorupție. |
| **9. Constatările expertizei de compatibilitate** |
| Proiectul va fi supus expertizei de compatibilitate cu legislația Uniunii Europene în conformitate cu art. 36 din Legea 100/2017 cu privire la actele normative, fiind solicitată expertizei de compatibilitate de către Centrul de Armonizare a Legislației. |
| **10. Constatările expertizei juridice** |
| Proiectul urmează a fi remis pentru expertiza justiție de către Ministerul Justiției, conform art. 36 din Legea nr. 100/2017 cu privire la actele normative, iar rezultatele acesteia vor fi incluse în sinteza obiecțiilor și propunerilor |
| **11. Constatările altor expertize** |
| În conformitate prevederile pct.11 sbpct. 21 lit. a) şi lit. b) din Metodologia de analiză a impactului în procesul de fundamentare a proiectelor de acte normative, aprobată prin Hotărârea Guvernului nr. 23/2019, a fost elaborată Analiza impactului de reglementare, urmează a fi susținută de Grupul de lucru al Comisiei de Stat pentru reglementarea activității de întreprinzător. |

**Secretar de Stat Vasile ȘARBAN**